
Σωματείο Εργαζομένων                                                                                                                      Ημερ: 20/5/2017
Δήμου Λυκόβρυσης Πεύκης                                                                                                               Αριθμ Πρωτ: 30
Συνεχίζουμε - Κλιμακώνουμε τον αγώνα ενάντια στις απολύσεις.
Οι μαζικές και δυναμικές συγκεντρώσεις των εργαζομένων στους δήμους όλη την εβδομάδα με αποκορύφωμα τους χιλιάδες διαδηλωτές από σωματεία και επιτροπές αγώνα συμβασιούχων όλης της Ελλάδας την Πέμπτη ανέδειξαν την αποφασιστικότητα μας να μην επιτρέψουμε καμία απόλυση συναδέλφου!
Στις συναντήσεις με τους Υπουργούς Εσωτερικών και Διοικητικής Μεταρρύθμισης που επέβαλλαν οι κινητοποιήσεις μας ακούσαμε τις γνωστές γενικόλογες διατυπώσεις για προσπάθεια επίλυσης του θέματος, χωρίς καμία ουσιαστική δέσμευση, με διάφορα προσχήματα για νομικές δυσκολίες. Η κυβέρνηση συνεχίζει να επιδίδεται στην καλλιέργεια κλίματος αναμονής και εφησυχασμού με νέες διαρροές την ώρα που οι μέρες περνάνε για τη δημοσίευση της απόφασης του ελεγκτικού συνεδρίου.
Δεν κάνουμε ούτε βήμα πίσω από τα αιτήματά μας! Να φέρει η κυβέρνηση άμεσα νομοθετική ρύθμιση και να μετατρέψει όλες τις συμβάσεις σε Αορίστου χρόνου, να καταβληθούν κανονικά τα δεδουλευμένα και να μην επιστρέψουμε ούτε ένα ευρώ πίσω από τους μισθούς μας μετά τις παρατάσεις των συμβάσεων μας.
Η κυβέρνηση έχει την πολιτική ευθύνη για τη σημερινή κατάσταση που έχει δημιουργηθεί.  Άφησε αλώβητη όλη τη νομοθεσία με αποτέλεσμα πολλές δημοτικές αρχές να έχουν πάρει ήδη αποφάσεις ιδιωτικοποίησης της καθαριότητας. Αν ήθελε θα είχε λήξει το θέμα, αφού και μετά τη ψήφιση του συντάγματος (το 2001) έγιναν μονιμοποιήσεις συμβασιούχων(το 2004).
Η συγκυβέρνηση ΣΥΡΙΖΑ ΑΝΕΛ θα είναι η πρώτη κυβέρνηση που θα φέρει 15.000 απολύσεις στους ΟΤΑ και άλλες 15.000 στο υπόλοιπο δημόσιο με βάση όσα ανέφερε η υπουργός Διοικητικής μεταρρύθμισης. Αυτές τις απολύσεις που ως αντιπολίτευση συνήθιζε να καταγγέλλει, σήμερα έρχεται να τις εφαρμόσει.
Από κοντά οι Συμβιβασμένες πλειοψηφίες της ΠΟΕ - ΟΤΑ που απείχαν ή και συνειδητά υπονόμευαν τους αγώνες των συμβασιούχων όλη την εβδομάδα, αποφάσισαν 48ωρη απεργία στις 22 και 23 Μάρτη, με θεματικές ενότητες (!) ανά μέρα για τους παιδικούς σταθμούς και τους συμβασιούχους. Στους μεν παιδικούς σταθμούς με πλαίσιο που χαιρέτησε η ΚΕΔΕ (που ξέρουν όλοι την στάση της για το 6ωρο) και ο Πανελλήνιος Σύνδεσμος Ιδιοκτητών Παιδικών Σταθμών (!), στους δε συμβασιούχους χωρίς διεκδίκηση της μονιμοποίησής τους με πλαίσιο που στηρίζει η ΚΕΔΕ (που πριν λίγες ημέρες πανηγύριζε με τις αποφάσεις του Ελεγκτικού Συνεδρίου) και η κυβέρνηση. Είναι πραγματικά μάστορες στη διάσπαση και στον εκφυλισμό των αγώνων των εργαζομένων. Έχει ενδιαφέρον και πρέπει να το μάθουν όλοι οι συνάδελφοι συμβασιούχοι ότι στην ίδια συνεδρίαση του Γενικού Συμβουλίου που αποφάσισε τις κινητοποιήσεις η ίδια πλειοψηφία αποφάσισε να μην εγγράψει στην δύναμη της ΠΟΕ ΟΤΑ το Σωματείο Εργαζομένων Νομού Σερρών γιατί στο καταστατικό του δεν φαίνεται καθαρά ότι απαγορεύεται να ψηφίζουν οι συμβασιούχοι!
Παίρνουμε την οργάνωση του αγώνα στα χέρια μας! Δεν θα τους αφήσουμε σε χλωρό κλαρί!
Εμείς έχουμε το δίκιο! Εμείς έχουμε τη δύναμη! Μόνη επιλογή για μας και τις οικογένειες μας ο δρόμος του αγώνα 
Όλοι στη 48ωρη απεργία! Τη Δευτέρα συγκέντρωση στις 11πμ στο Σύνταγμα! 
Τη Τρίτη προσυγκέντρωση στις 8.30πμ στην Ομόνοια! 

